ET Euroopa Liidu Teataja C 360/37

Nõukogu põhjendused: nõukogu esimese lugemise seisukoht (EL) nr 13/2015 eesmärgiga võtta vastu Euroopa Parlamendi ja nõukogu direktiiv, mis käsitleb pakettreise ja seotud reisikorraldusteenuseid ning millega muudetakse määrust (EÜ) nr 2006/2004 ja direktiivi 2011/83/EL ning tunnistatakse kehtetuks nõukogu direktiiv 90/314/EMÜ

(2015/C 360/02)

I. SISSEJUHATUS

1. Komisjon esitas 9. juulil 2013 aluslepingu artikli 114 kohaselt ettepaneku ja teatise „Pakettreise käsitlevate Euroopa Liidu eeskirjade kohandamine digitaalajastuga”.

2. Nõukogu otsustas 6. septembril 2013 konsulteerida Euroopa Majandus- ja Sotsiaalkomiteega, kes võttis oma arvamuse vastu 11. detsembril 2013. 19. septembril 2013 otsustas nõukogu konsulteerida Regioonide Komiteega, kes otsustas arvamust mitte esitada.

3. Euroopa Parlament võttis 12. märtsil 2014 vastu oma esimese lugemise seisukoha, esitades komisjoni ettepaneku kohta 132 muudatusettepanekut. Euroopa Parlament määras 2014. aasta novembris uueks raportööriks Birgit COLLIN-LANGENI (PPE/DE), kuna eelmine raportöör Hans Peter MAYER (PPE/DE) ei kandideerinud uuesti valimistel.

4. Tarbijakaitse ja tarbijate teavitamise töörühmas algas ettepaneku läbivaatamine 2013. aasta septembris. Komisjoni mõjuhinnang vaadati läbi töörühma esimesel kõnealust ettepanekut käsitlenud koosolekul. Kõnealuse läbivaatamise tulemusel selgus, et delegatsioonid olid üldiselt rahul komisjoni poolt mõjuhinnangus kasutatud meetodite ja kriteeriumitega.

5. Konkurentsivõime nõukogu võttis 4. detsembril 2014 vastu üldise lähenemisviisi, mis oli eesistujariigile Euroopa Parlamendiga läbirääkimiste alustamise volituseks (dok 16054/14).

6. Mitteametlike kolmepoolsete läbirääkimiste raames toimus neli kohtumist, mis leidsid aset 4. veebruaril, 5. märtsil, 22. aprillil ja 5. mail 2015. Euroopa Parlament ja eesistujariik leppisid 5. mai kohtumisel esialgselt kokku üldises kompromisspaketis, millega saavutati õiglane tasakaal erinevate huvide vahel.

7. Seda arvesse võttes võttis nõukogu oma 28. mai 2015. aasta istungil (konkurentsivõime) vastu poliitilise kokkuleppe, mis on esitatud dokumentides 8969/15 ja 8969/15 COR 1.

8. Seejärel teavitas Euroopa Parlament 17. juuni 2015. aasta kirjas nõukogu sellest, et kiidab nõukogu seisukoha teisel lugemisel muudatusettepanekuid esitamata heaks.

II. EESMÄRK

9. Ettepaneku üldiseks eesmärgiks on parandada siseturu toimimist ja saavutada pakettreiside sektoris tarbijakaitse kõrge tase. Kehtiva, 1990. aastal vastu võetud direktiiviga kehtestati õigused tavaliselt reisijateveo- ja majutusteenusest koosneva puhkusepaketi ostnud reisijatele. Euroopa Kohus selgitas oma 2002. aasta otsuses, et mõiste „valmiskombinatsioon” hõlmab ka selliseid reisiteenuseid, mille reisibüroo on kombineerinud reisija soovil vahetult enne nendevahelise lepingu sõlmimist. Hoolimata kõnealusest kohtuotsusest jäi endiselt ebaselgeks, mil määral direktiiv kaasaegseid reisiteenuste kombineerimise viise hõlmab.

III. NÕUKOGU ESIMESE LUGEMISE SEISUKOHA ANALÜÜS

A. Üldine teave

10. Nõukogu ja Euroopa Parlamendi vahelise kokkuleppega on komisjoni algset ettepanekut muudetud ja osaliselt ümber sõnastatud. Selleks, et aidata kaasa siseturu nõuetekohasele toimimisele ning kõrgetasemelise tarbijakaitse saavutamisele, on eesmärgiks seatud vähendada õiguslikku killustatust, kehtestada turuosalistele võrdsed võimalused ning tugevdada Euroopa turismiturgu, kõrvaldades süstemaatiliselt piiriülese kaubanduse tõkkeid.

B. Peamised poliitilised küsimused

11. Ühtlustamise tase (artikli 2 lõige 3 ja artikkel 4)

Pärast Euroopa Parlamendi muudatusettepaneku tegemist lisas nõukogu ühtlustamise taset käsitleva konkreetse uue artikli, milles toonitas „maksimaalse ühtlustamise” põhimõtet ning lisas sellele täiendava lõike (tarbija õiguste direktiivist), milles sätestatakse, et direktiiviga ei tohiks piirata siseriikliku lepinguõiguse kohaldamist. Kõnealuse põhimõtte kohaldamise eesmärgiks on muuta turg läbipaistvamaks, eelkõige internetis, ning suurendada seeläbi reisijate usaldust ja nõudlust.

12. Paketi määratlus – „läbiklikkimise” lisamine (artikli 3 lõike 2 punkti b alapunkt v ning põhjendus 13)

Euroopa Parlamendi taotlusel nõustus nõukogu säilitama paketi määratluses nn „läbiklikkimised”. „Läbiklikkimine” leiab aset, kui seotud internetipõhiste broneerimistoimingute kaudu ostetakse erinevatelt ettevõtjatelt vähemalt kaht erinevat liiki reisiteenused ning kui reisija nimi, e-posti aadress ja makseandmed edastatakse ettevõtjate vahel 24 tunni jooksul. Peale selle lisati läbivaatamisklausel, mille kohaselt komisjon peab kolme aasta möödumisel direktiivi jõustumisest hindama selle sätte tõhusust, eelkõige „läbiklikkimise” määratlust, ning võib esitada seadusandliku ettepaneku.

13. Seotud reisikorraldusteenused (artikli 3 lõige 5 ja artikkel 19)

Seotud reisikorraldusteenuste (mida algselt nimetati toetatud reisikorraldusteenusteks) määratlust on täiendavalt edasi arendatud, täpsustades, et reisija peab erinevaid reisiteenuseid valima ja nende eest maksma eraldi. Lisaks täpsustatakse, et ettevõtja peab sihipärasel viisil hõlbustama täiendavate reisiteenuste ostmist teiselt ettevõtjalt ning et teise ettevõtjaga tuleb leping sõlmida hiljemalt 24 tunni jooksul pärast esimese reisiteenuse ostmise kinnitamist. See määratlus hõlmab olukorda, kus reisija ostab sama reisi või puhkuse jaoks eraldi tehingutega erinevaid reisiteenuseid ning ettevõtja hõlbustab selliste teenuste ostmist, kuid ühtegi pakettreisi kriteeriumi ei ole täidetud. Eesmärgiks on tagada, et seotud reisikorraldusteenuste ostmise korral on reisija kaitstud ka seotud reisikorraldusteenuste ostmist hõlbustava ettevõtja maksejõuetuse korral. Sellest tulenevalt on reisijal kodumaale toimetamise õigus, kui ta jääb reisijateveo eest vastutava ettevõtja maksejõuetuse tulemusel reisi sihtkohta. Lisaks peab ettevõtja enne seotud reisikorraldusteenuseni viiva lepingu sõlmimist standardvormi kasutades teavitama reisijat sellest, et ta ei saa kasutada käesoleva direktiivi alusel tagatud õigusi, välja arvatud maksejõuetuse vastane kaitse.

14. Paketi määratlus – paketi moodustavad kombinatsioonid (artikli 3 lõike 2 punkt b ning põhjendus 18)

Nõukogu täpsustas paketi määratlust, et vähendada väikestele ettevõtetele, eelkõige hotellidele ja kodumajutusasutustele põhjustatavat finants- ja halduskoormust.

Eelkõige täpsustati, et kui broneeritakse täiendav reisiteenus, mis moodustab vähem kui 25 % reisiteenuste kombinatsiooni väärtusest ning mis ei ole reisi oluliseks tunnuseks või kui täiendav reisiteenus valitakse ja ostetakse alles pärast esimese reisiteenuse osutamist, ei tuleks seda käsitada paketi määratluse osana.

15. Maksejõuetusevastane kaitse (artiklid 17 ja 19 ning põhjendused 38–44)

Nõukogu põhieesmärkideks olid kaitse süsteemi tulemuslikkus ning liikmesriikide kaalutlusõigus maksejõuetusevastase kaitse korraldamisel. Seetõttu sätestatakse tekstis, et maksejõuetusevastane kaitse peaks tagama piisava kaitsetaseme kõigi tõenäoliste asjaolude korral ning kajastama ettevõtja tegevuse finantsriski taset, kuid et see vastutus ei tohiks olla määratlemata. Maksejõuetusevastase kaitse süsteemiga kehtestatud vastutus peaks hõlmama üksnes asjaolusid, mis peegeldavad tavalist riski hindamist. Maksejõuetuse korral ette nähtud tõhus kaitse ei peaks siiski hõlmama väga ebatõenäolisi riske, kuna põhjendamatu oleks eeldada, et kaitse süsteemid hõlmavad ettenägematuid kulusid. Täiendavaks oluliseks eesmärgiks oli vältida tarbetut finants- ja halduskoormust väikestele ja keskmise suurusega ettevõtjatele. Sel eesmärgil täpsustatakse tekstis, et liikmesriigid peaksid võtma arvesse väiksemate äriühingute erilist olukorda, kui nad sätestavad eeskirju, millega reguleeritakse maksejõuetusevastast kaitset, mida osutab ettevõtja seoses pakettide ja seotud reisikorraldusteenustega.

16. Lepingueelne teave (artikkel 5)

Lepingueelse teabe osas on teksti eesmärgiks tagada, et reisijatel on vajalik teave teadlike valikute tegemiseks, koormamata samas reisijat ja korraldajat liigsete teavitamisnõuetega. Seetõttu on komisjoni ettepanekut lihtsustatud ning eelkõige tühistati mis tahes lepingueelsed teavitamisnõuded seoses viisade saamiseks kuluva ligikaudse ajaga, võttes arvesse, et reisija kodakondsusest sõltuvalt erineb see aeg väga suurel määral, kuid ei oma reisijate jaoks antud etapil olulist väärtust. Nõukogu ja Euroopa Parlament kiitsid siiski heaks lisada teksti viide üldisele teabele passide ja viisadega seotud nõuete kohta, sealhulgas viisa saamiseks kuluva ligikaudse aja kohta.

17. Majutamine vältimatute ja erakorraliste asjaolude puhul (artikli 13 lõige 7 ja põhjendus 35)

Vältimatute ja erakorraliste asjaolude osas, mis tekitavad viivitusi reisija tagasipöördumisel, täpsustatakse tekstiga, et samaväärse kategooriaga (võimaluse korral) majutus on piiratud kolme ööga, välja arvatud juhul, kui liidu õigusaktides on sätestatud teisiti.

18. Oluliste lepingutingimuste muutmine (artikli 11 lõige 2 ja põhjendus 33)

Oluliste lepingutingimuste muutmise korral peab korraldaja reisijat teavitama mõistlikust ajavahemikust, mille jooksul reisija peab korraldajat teavitama oma otsusest, mis hõlmab ka võimalust leping lõpetada.

19. Mittemateriaalse kahju hüvitamine (artikli 14 lõige 2 ja põhjendus 34)

Nõukogu kinnitas reisija õigust saada mis tahes kahju eest hüvitist. See hõlmab ka mittemateriaalse kahju hüvitamist, kuna põhjenduses täpsustatakse, et hüvitis peaks katma ka mittemateriaalset kahju, nagu reisi või puhkuse nauditavuse vähenemine märkimisväärsete probleemide tõttu asjaomaste reisiteenuste osutamisel.

20. Ajuti ja mittekasumlikul eesmärgil pakutavate pakettide ja seotud reisikorraldusteenuste väljajätmine (artikli 2 lõike 2 punkt b ja põhjendus 19)

Nõukogu otsustas ajuti ja mittekasumlikul eesmärgil pakutavad paketid ja seotud reisikorraldusteenused käesoleva direktiivi reguleerimisalast välja jätta, võttes arvesse, et sellistel juhtudel on reisijate kaitsmise vajadus väiksem. Selleks, et reisijad saaksid teha teadlikke valikuid, peaks avalikult siiski saadaval olema teave, et kõnealused paketid ja teenused ei ole käesoleva direktiiviga hõlmatud.

21. Ärireisid (artikli 2 lõike 2 punkt c)

Tekstist jäetakse üldiselt välja ärireisid, olgu siis tegemist pakettreiside või seotud reisikorraldusteenustega, mis on ostetud üldlepingu alusel, millega korraldatakse ärireise, ettevõtja ja teise füüsilise või juriidilise isiku vahel, kes tegutseb oma kaubandus-, ettevõtlus-, oskus- või kutsetegevusega seotud eesmärgil, kuna sellised ärireisid on juba puhkusepakettidega võrreldaval tasemel kaitstud.

22. Autorent (artikli 3 lõike 1 punkt c)

„Direktiivi 2006/126/EÜ artikli 4 lõike 3 punkti c alusel A-kategooria juhiluba nõudvate mootorrataste rent” lisatakse teksti „autorendiga” võrdväärsetel alustel. See mootorrataste kategooria on ette nähtud suuremate mootorrataste jaoks, mille mootori suurus ega võimsus ei ole piiratud.

23. Telefoni teel sõlmitud lepingud (artikli 27 lõige 2)

Nõukogu lihtsustas teavitamisnõudeid kaugsidevahendi (sealhulgas telefoni) kaudu sõlmitud lepingute suhtes, kohaldades tarbijaõiguste direktiivi artikli 8 lõiget 6.

24. Ülevõtmine (artikkel 28)

Liikmesriikidel on käesoleva direktiivi ülevõtmise ja kohaldamise tähtajaks vastavalt 24 ja 30 kuud, võttes arvesse kavandatava õigusakti keerukust ja kaugeleulatuvaid tagajärgi, eelkõige riiklike haldusasutuste ja äriühingute jaoks.

25. I ja II lisa

Selleks et muuta mõiste „seotud reisikorraldusteenused” toimivaks ja teostatavaks, on nõukogu lisanud kaks lisa, millega selgitatakse lihtsas keeles ja standardsel viisil reisijate ja ettevõtjate õigusi ja kohustusi seoses pakettide ja seotud reisikorraldusteenustega.

IV. KOKKUVÕTE

Nõukogu võttis oma seisukoha koostamisel täiel määral arvesse komisjoni ettepanekut ja Euroopa Parlamendi esimese lugemise seisukohta. Praegune tekst kajastab õiglasel ja tasakaalustatud viisil läbirääkimiste käigus väljendatud erinevaid seisukohti ning sellega peaks olema tagatud, et reisijatele ja ettevõtjatele antakse lihtne, kuid tõhus ja tulevikukindel raamistik, mis on ka kohapeal jõustatav.